**OSEBNA PREDSTAVITEV ČLANA**

Ivan Rihtarič se je rodil 27. oktobra 1948 v Gornji Radgoni. Po gimnaziji v Ljutomeru je diplomiral na Filozofski fakulteti Univerze v Ljubljani, smer Zgodovina in umetnostna zgodovina. Na tej fakulteti je leta 1988 tudi magistriral. Doktoriral je leta 2002 na Univerzi v Celovcu, in sicer v sodelovanju z graško univerzo. V letih od 1971 do 1995 je bil profesor, pa tudi ravnatelj dva mandata na Gimnaziji Franca Miklošiča Ljutomer. Od leta 1995 do upokojitve leta 2013 je bil direktor Ljudske univerze v Gornji Radgoni. Na Filozofski fakulteti Univerze v Mariboru je novembra 2016 ponovno doktoriral iz smeri Zgodovina. Z disertacijo *Okraj Gornja Radgona 1945−1950* je tako pridobil drugi doktorski naslov. Je predsednik Zgodovinskega društva Gornja Radgona, član Zgodovinskega društva za Koroško v Celovcu in Štajersko v Gradcu ter od leta 2003 član PAZU. Raziskuje slovensko nacionalno zgodovino 19. in 20. stoletja ter objavlja v domačem in tujem znanstvenem in strokovnem tisku. Sodeluje tudi z domačimi in tujimi radijskimi in televizijskimi hišami. Njegova osebna bibliografija obsega 391 enot.